CELEX: 32021R1763
Language: sk
Date: 2021-10-06 00:00:00
Title: Vykonávacie nariadenie Komisie (EÚ) 2021/1763 zo 6. októbra 2021, ktorým sa mení vykonávacie nariadenie (EÚ) 2020/600, pokiaľ ide o výnimky z vykonávacieho nariadenia (EÚ) 2016/1150 na riešenie krízy spôsobenej pandémiou COVID-19 v sektore vinohradníctva a vinárstva

7.10.2021   
               
               
                  SK
               
               
                  Úradný vestník Európskej únie
               
               
                  L 355/3
               
            
         VYKONÁVACIE NARIADENIE KOMISIE (EÚ) 2021/1763
         zo 6. októbra 2021,
         ktorým sa mení vykonávacie nariadenie (EÚ) 2020/600, pokiaľ ide o výnimky z vykonávacieho nariadenia (EÚ) 2016/1150 na riešenie krízy spôsobenej pandémiou COVID-19 v sektore vinohradníctva a vinárstva
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 54 písm. a), b) a e),
         keďže:
         
                     (1)
                  
                  
                     Vykonávacím nariadením Komisie (EÚ) 2020/600 (2) sa zaviedli určité výnimky z existujúcich pravidiel, okrem iného aj z vykonávacieho nariadenia Komisie (EÚ) 2016/1150 (3) v sektore vinohradníctva a vinárstva, ktorých cieľom bolo poskytnúť hospodárskym subjektom určitú úľavu a pomôcť im zvládať dôsledky pandémie COVID-19. Napriek užitočnosti týchto opatrení sa však na trhu s vínom nepodarilo obnoviť rovnováhu medzi ponukou a dopytom.
                  
               
                     (2)
                  
                  
                     Pandémia COVID-19 nie je pod kontrolou. V niektorých regiónoch Únie a celého sveta sú očkovacie kampane nedostatočné a vo väčšine krajín sa stále uplatňujú obmedzenia pohybu a opatrenia na obmedzenie sociálnych kontaktov. K uvedeným opatreniam naďalej patria obmedzenia týkajúce sa cestovania, veľkosti spoločenských podujatí, súkromných osláv a možností konzumovať jedlo a nápoje mimo domova. Tieto obmedzenia vedú k ďalšiemu poklesu spotreby vína v Únii, k väčším zásobám a všeobecnejšie k narušeniu trhu. V niektorých členských štátoch je tretina spotreby vína spojená s cestovným ruchom. Spotreba vína preto naďalej klesá a zásoby zostávajú veľké. Tieto účinky pandémie spolu s clami uloženými Spojenými štátmi a mrazom v Európe v apríli 2021 mali vážny negatívny vplyv na príjmy výrobcov vína v Únii. Odhaduje sa, že kombinácia všetkých týchto faktorov má za následok zníženie obratu v sektore vinohradníctva a vinárstva Únie v priemere o 15 až 20 %, pričom niektoré spoločnosti oznámili straty až do výšky 40 %.
                  
               
                     (3)
                  
                  
                     Okrem toho neistota, pokiaľ ide o trvanie krízy, ktoré je naďalej ťažké predvídať z dôvodu rýchlej mutability vírusu, ešte viac prehlbuje existujúce výrazné narušenie trhu Únie s vínom. To znamená, že oživenie odvetvia bude trvať dlhšie, ako sa mohlo predpokladať na začiatku roka 2021. Preto je vhodné naďalej poskytovať sektoru vinohradníctva a vinárstva Únie dočasnú a výnimočnú podporu, aby sa zabránilo avizovanému nárastu konkurzov.
                  
               
                     (4)
                  
                  
                     Aby sa členským štátom a hospodárskym subjektom poskytla potrebná flexibilita pri vykonávaní podporných programov v sektore vinohradníctva a vinárstva Únie, považuje sa za nevyhnutné pokračovať vo vykonávaní opatrení zameraných na riešenie krízy v sektore vinohradníctva a vinárstva Únie, ktoré boli zavedené vykonávacím nariadením (EÚ) 2020/600 a následne zmenené vykonávacím nariadením Komisie (EÚ) 2021/78 (4). Najmä možnosť, aby členské štáty mohli kedykoľvek počas roka v prípade potreby vykonať zmeny vo svojich príslušných vnútroštátnych programoch, dovolila členským štátom rýchlo reagovať na výnimočné okolnosti v posledných mesiacoch a predložiť zmeny svojich podporných programov hneď, ako to považovali za potrebné. Táto flexibilita umožnila členským štátom zavádzať nové opatrenia, optimalizovať už zavedené opatrenia a častejšie a podľa potreby prispôsobovať opatrenia s prihliadnutím na rýchlo sa meniacu situáciu na trhu. Okrem toho flexibilita zavedená na účely vykonávania opatrenia týkajúceho sa zeleného zberu poskytla hospodárskym subjektom čas potrebný na naplánovanie opatrenia a nájdenie potrebnej pracovnej sily na prácu v náročných podmienkach vyplývajúcich z pandémie ochorenia COVID-19.
                  
               
                     (5)
                  
                  
                     Keďže sa očakáva, že dôsledky pandémie COVID-19 budú pokračovať aj po skončení roka 2021, a teda počas značnej časti rozpočtového roka 2022, treba predĺžiť uplatňovanie opatrení stanovených v článku 2 vykonávacieho nariadenia (EÚ) 2020/600 tak, aby platili počas rozpočtového roka 2022. Keďže opatrenia stanovené v článkoch 3 a 4 delegovaného nariadenia Komisie (EÚ) 2020/592 (5) sa však môžu financovať len z podporných programov v sektore vinohradníctva a vinárstva počas rozpočtových rokov 2020 a 2021, predĺženie uplatňovania by sa na uvedené opatrenia nemalo uplatňovať.
                  
               
                     (6)
                  
                  
                     Vykonávacie nariadenie (EÚ) 2020/600 by sa preto malo zodpovedajúcim spôsobom zmeniť.
                  
               
                     (7)
                  
                  
                     S cieľom zabezpečiť kontinuitu medzi rozpočtovými rokmi 2021 a 2022 by toto nariadenie malo nadobudnúť účinnosť tretím dňom po jeho uverejnení v Úradnom vestníku Európskej únie a malo by sa uplatňovať od 16. októbra 2021.
                  
               
                     (8)
                  
                  
                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,
                  
               PRIJALA TOTO NARIADENIE:
         
            Článok 1
            Zmeny vykonávacieho nariadenia (EÚ) 2020/600
            Článok 2 vykonávacieho nariadenia (EÚ) 2020/600 sa mení takto:
            
                        1.
                     
                     
                        Odsek 1 sa nahrádza takto:
                        
                           „1.   Odchylne od článku 2 ods. 1 vykonávacieho nariadenia (EÚ) 2016/1150 môžu členské štáty v súvislosti s opatreniami uvedenými v článku 45 ods. 1 písm. a) a článkoch 46 až 52 nariadenia (EÚ) č. 1308/2013 a článkoch 3 a 4 delegovaného nariadenia Komisie (EÚ) 2020/592 (*1) vykonať zmeny vo svojich vnútroštátnych podporných programoch pre sektor vinohradníctva a vinárstva podľa článku 41 ods. 5 nariadenia (EÚ) č. 1308/2013 vždy, keď je to v rozpočtových rokoch 2020 a 2021 nevyhnutné, ale najneskôr do 15. októbra 2021.
                           Členské štáty môžu takéto zmeny vo svojich vnútroštátnych podporných programoch vykonať vždy, keď je to nevyhnutné, aj počas rozpočtového roka 2022, najneskôr však do 15. októbra 2022, ale len v súvislosti s opatreniami uvedenými v článku 45 ods. 1 písm. a) a článkoch 46 až 52 nariadenia (EÚ) č. 1308/2013.
                        
                        
                           (*1)  Delegované nariadenie Komisie (EÚ) 2020/592 z 30. apríla 2020 o dočasných výnimočných opatreniach, ktoré sa odchyľujú od určitých ustanovení nariadenia Európskeho parlamentu a Rady (EÚ) č. 1308/2013 a ktoré sú zamerané na riešenie narušenia trhu v sektore ovocia a zeleniny a sektore vinohradníctva a vinárstva v dôsledku pandémie COVID-19 a opatrení s ňou spojených (Ú. v. EÚ L 140, 4.5.2020, s. 6).“"
                        
                     
                  
                        2.
                     
                     
                        V odseku 2 sa úvodná veta nahrádza takto:
                        
                           „2.   Odchylne od článku 8 vykonávacieho nariadenia (EÚ) 2016/1150 môžu členské štáty v rozpočtových rokoch 2020, 2021 a 2022:“.
                        
                     
                  
         
            Článok 2
            Nadobudnutie účinnosti a uplatňovanie
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa od 16. októbra 2021.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 6. októbra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 347, 20.12.2013, s. 671.
         
            (2)  Vykonávacie nariadenie Komisie (EÚ) 2020/600 z 30. apríla 2020, ktorým sa stanovujú výnimky z vykonávacieho nariadenia (EÚ) 2017/892, vykonávacieho nariadenia (EÚ) 2016/1150, vykonávacieho nariadenia (EÚ) č. 615/2014, vykonávacieho nariadenia (EÚ) 2015/1368 a vykonávacieho nariadenia (EÚ) 2017/39, pokiaľ ide o určité opatrenia na riešenie krízy spôsobenej pandémiou COVID-19 (Ú. v. EÚ L 140, 4.5.2020, s. 40).
         
            (3)  Vykonávacie nariadenie Komisie (EÚ) 2016/1150 z 15. apríla 2016, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013 pokiaľ ide o vnútroštátne podporné programy v sektore vinohradníctva a vinárstva (Ú. v. EÚ L 190, 15.7.2016, s. 23).
         
            (4)  Vykonávacie nariadenie Komisie (EÚ) 2021/78 z 27. januára 2021, ktorým sa mení vykonávacie nariadenie (EÚ) 2020/600, ktorým sa stanovujú výnimky z vykonávacieho nariadenia (EÚ) 2017/892, vykonávacieho nariadenia (EÚ) 2016/1150, vykonávacieho nariadenia (EÚ) č. 615/2014, vykonávacieho nariadenia (EÚ) 2015/1368 a vykonávacieho nariadenia (EÚ) 2017/39, pokiaľ ide o určité opatrenia na riešenie krízy spôsobenej pandémiou COVID-19 (Ú. v. EÚ L 29, 28.1.2021, s. 5).
         
            (5)  Delegované nariadenie Komisie (EÚ) 2020/592 z 30. apríla 2020 o dočasných výnimočných opatreniach, ktoré sa odchyľujú od určitých ustanovení nariadenia Európskeho parlamentu a Rady (EÚ) č. 1308/2013 a ktoré sú zamerané na riešenie narušenia trhu v sektore ovocia a zeleniny a sektore vinohradníctva a vinárstva v dôsledku pandémie COVID-19 a opatrení s ňou spojených (Ú. v. EÚ L 140, 4.5.2020, s. 6).